GiliGold/VAD_KnessetCorpus huggingface dataset:
קשת יונה פיינברג:
 תזכיר החוק הזה כבר הופץ עוד בממשלות הקודמות ולא קודם על ידי הממשלות הקודמות, כרגע הוא מונח על שולחנם של השרים
קשת יונה פיינברג:
 הדיון הזה הוא דיון חשוב, אנחנו ניקח את הממצאים גם של הדוח וגם של הדיון הזה, וכמובן נעלה אותם חזרה לדרג המדיני
יוראי להב-הרצנו:
האם בעינייך יש רלוונטיות לזהות המינית של ההורים המאמצים ביחס לטובת הילד, כפי שרמזת עכשיו?
קשת יונה פיינברג:
לא, לא רמזתי
קשת יונה פיינברג:
 אמרתי בצורה מאוד מאוד פשוטה
קשת יונה פיינברג:
 מבחינה מקצועית השירות למען הילד עבד על תזכיר חוק שלא מדבר על כללים מקדמיים, הוא מדבר על התאמה אישית בכל מקרה ומקרה
יוראי להב-הרצנו:
לא ירדת לסוף דעתי
יוראי להב-הרצנו:
 את אמרת שהשיבוץ של הילדים לאימוץ נקבע במידת הגמישות לסביבה שלו ולהורים הביולוגיים שלו
יוראי להב-הרצנו:
 אמרת שבהקשר הזה זה שיקול בשיבוץ הילדים
יוראי להב-הרצנו:
 אני תוהה למול הנתונים שנמצאים כאן – וזאת הפרקטיקה הנוהגת שלכם – אם פחות מאחוז מהילדים שנמסרו לאימוץ בעשור האחרון היו למשפחות להט"ביות, האם יש איזושהי רלוונטיות בזהות המינית של ההורים המאמצים לעניין השיבוץ שלכם? כי זה מה שקורה עכשיו
יוראי להב-הרצנו:
 זה מנותק מהתזכיר שאתם עובדים עליו עכשיו
קשת יונה פיינברג:
אי-אפשר לפעול במנותק מהתזכיר כי אנחנו פועלים בהתאם לחוק ואנחנו כפופים לחוק הקיים היום
יוראי להב-הרצנו:
אבל זה לא מה שאמרת
קשת יונה פיינברג:
רק רגע
קשת יונה פיינברג:
 אם תזכיר החוק ישנה את המצב החוקי, אז אנחנו גם נפעל בהתאם לחוק החדש שיהיה
קשת יונה פיינברג:
 אבל אני אענה על השאלה שלך בהקשר - - -
קארין אלהרר:
שנייה
קארין אלהרר:
 היום על פי המצב החוקי יש קושי?
מיקי לוי:
 יש חוות דעת של היועץ המשפטי לממשלה
נעמה קצין מוסקוביץ:
בחוק האימוץ כתוב "איש ואשתו בלבד"
נעמה קצין מוסקוביץ:
 היועץ המשפטי לממשלה הוציא תזכיר, כפי שלירון ציין, שמאפשר להרחיב את השימוש במונח נסיבות מיוחדות על מנת - - -
מיקי לוי:
אבל קודם כול בתזכיר שלו – לתת לאחרים ורק אחר כך להם
מיקי לוי:
 בגלל זה הם רק שבעה ילדים מתוך 835
מיקי לוי:
 אין שם שוויון, לא יעזור
יוראי להב-הרצנו:
אני מקבל את התשובה שיש קושי בחוק, אבל זה לא מה שנאמר פה
יוראי להב-הרצנו:
 נאמר פה שיש פה בחינה של התאמת השיבוץ לפי הזהות המינית של הורים המאמצים
מיקי לוי:
תכף נטפל בזה מול משרד המשפטים
קשת יונה פיינברג:
זה לא נאמר
מיקי לוי:
אז תבהירי, בבקשה
קשת יונה פיינברג:
אני אבהיר את הדברים, כי באמת כשאתה שואל את השאלה הזאת האם טובתו של הילד היא להיות במשפחה כזאת או אחרת, אני לא יכולה לתת לך תשובה כי זה תלוי מי הילד, תלוי איפה הוא גדל
קשת יונה פיינברג:
 אני אתן לך דוגמה, אם זה ילד עם אימוץ פתוח של משפחה עם תרבות שמאוד מאוד שונה מההורים המאמצים, אז האימוץ הזה לא יעלה יפה
קשת יונה פיינברג:
 אם אתה שואל שאלה כללית, אין לי תשובה לתת לך בגלל שלכל ילד יש סיפור חיים נפרד, וזאת המטרה של התיקון של התזכיר, להסתכל על הילד ולהסתכל מה הוא צריך
נעמה לזימי:
מה שתיארת עכשיו זה לייצר הטיה ברורה שתכשיר את הדבר הזה שיש הורים סוג ב' על אף כשירותם ויכולתם
נעמה לזימי:
 בעצם היא אומרת, במילים אחרות שנשמעות יותר טוב, שהולכת להיות פה הטיה ברורה שהיא הכשר של זה
נעמה לזימי:
 זה מה שאת אומרת
קשת יונה פיינברג:
אני ממש מבקשת לומר באמת שהדברים שלי מוצאים מהקשרם
קשת יונה פיינברג:
 אמרתי את הדברים בצורה מאוד מאוד ברורה
נעמה לזימי:
תראי, פחות מאחוז - - -
מיקי לוי:
רק שנייה, חברת הכנסת לזימי, אנחנו נאפשר לה
קשת יונה פיינברג:
תני לי, אני רוצה שזה יהיה רשום לפרוטוקול
נעמה לזימי:
 אבל תראה, פחות מאחוז - - -
קשת יונה פיינברג:
אני רוצה שיהיה רשום לפרוטוקול, סליחה
מיקי לוי:
אני גם רואה את המספרים, קראתי אותם לפני שהגעתי
נעמה לזימי:
להגיד יוצא מהקשר כשיש פחות מאחוז, אני חושבת שמותר לעמוד על הדבר הזה
נעמה לזימי:
 אנחנו גם לא תוקפים, זה לא אישי נגדה
נעמה לזימי:
 היא אומרת פה משהו שככה הם מתנהלים
מיקי לוי:
 גברתי, את היועצת המשפטית, נכון? כי פשוט לא הצגת את עצמך, אז רק תגידי
קשת יונה פיינברג:
כן, אני היועצת המשפטית של משרד הרווחה בתחום הזה
קשת יונה פיינברג:
 נמצאת פה גם גברת יעל נמרוד, עובדת סוציאלית בשירות למען הילד
קשת יונה פיינברג:
 אני רק רוצה לרשום לפרוטוקול שהדברים שלי נאמרו בצורה מאוד מאוד ברורה
נעמה לזימי:
שאת לא מקבלת שיש הטיה ברורה
קשת יונה פיינברג:
ואני לא מקבלת את האמירה שנאמרה פה
נעמה לזימי:
הנתונים סותרים
מיקי לוי:
גברתי, העובדת הסוציאלית ממשרד הרווחה, גם את רוצה להחכים אותנו מניסיונך? אני משוכנע שיש
יעל נמרוד:
אני ממונה מחוזית בשירות למען הילד במחוז ירושלים, הרבה מאוד שנים בתחום
יעל נמרוד:
 אני רוצה לענות קודם כול שאין שתי רשימות, יש רשימה אחת
יעל נמרוד:
 המשפחות פונות לשירות ומאובחנות, ומשפחות אשר נמצאות מתאימות נמצאות באותה הרשימה
יעל נמרוד:
 כאשר ילד פנוי לאימוץ אנחנו בוחנים מי המשפחות המתאימות ביותר עבור הילד הספציפי הזה
נעמה לזימי:
ואז ההטיה נכנסת
יעל נמרוד:
אנחנו פועלים על פי החוק, קודם כול
נעמה לזימי:
החוק עם הטיה
יעל נמרוד:
החוק אומר את מה שהוא אומר, אנחנו פועלים לפיו
מיקי לוי:
 חברת הכנסת לזימי, נצטרך לטפל בחוק
נעמה לזימי:
בוודאי, נכון
נעמה לזימי:
 אבל אתה יודע, צריך להכיר בבעיה ולטפל בחוק
נעמה לזימי:
 ההתגוננות קצת מפריעה כי - - -
מיקי לוי:
תאמיני לי, אני תכף אעביר למשרד המשפטים, אני לא אתן להם לחמוק
נעמה לזימי:
בהחלט
יעל נמרוד:
אנחנו מאבחנים גם משפחות חד-מיניות שפונות אלינו לאבחונים, גם באימוץ של קרובים, של ילדו של בן זוג
יוראי להב-הרצנו:
אי פעם בעשור האחרון נמסר תינוק למשפחה להט"בית, לזוג להט"בי?
יעל נמרוד:
קודם כול, חלק מהמשפחות שאימצו החלו כמשפחות אומנה
יעל נמרוד:
 אנחנו ברצף אומנה-אימוץ, משפחות שהילד נמסר לאומנה ואחר כך בית המשפט מחליט עליו כבר לאימוץ
קארין אלהרר:
כמה בערך עברו מאומנה לאימוץ?
יעל נמרוד:
מתוך השבעה אני יודעת על בוודאות על שניים
יעל נמרוד:
 אבל אם את רוצה אני אתן את הנתון המדויק
קארין אלהרר:
אני אשמח, זה מעניין אותי
קשת יונה פיינברג:
חשוב לי לציין שבהקשר להשמה באומנה ההוראות החוקיות מאפשרות יותר גמישות
קשת יונה פיינברג:
 שוב, אין לי את הנתונים, אבל אם אנחנו מסתכלים על ילדים שהושמו באומנה אנחנו נראה שדווקא אין איזושהי חקיקה מגבילה, יש זוגות מכל מיני תרבויות ומגזרים
נעמה לזימי:
אבל את אומרת משהו שהוא סתירה כשאת אומרת את זה
נעמה לזימי:
 כשאת אומרת שיש התאמה תרבותית בכל מה שקשור לאימוץ, מן הסתם זה מסוג המצבים שבהם יש אפשרות הכי גדולה שבסופו של דבר יחזרו למשפחות, אז למה יש גמישות? מה שאתה אומר, הסיפור החוקי הוא לב ליבת העניין, ובוודאי שיש פה משהו שהוא לא סביר ומוטה לחלוטין
נעמה לזימי:
 אם באומנה יש יותר גמישות זה בגלל שהחוק אפשר את זה
נעמה לזימי:
 כל הסיפור של התאמה תרבותית הוא תירוץ להטיה שהיא בסוף נגד, היא מפלה
קריאה:
מה זאת התאמה תרבותית?
נעמה לזימי:
היא אמרה התאמה תרבותית
קריאה:
לא, אני שמעתי
קריאה:
 אם ילד מזוג של הורים אשכנזים צריך ללכת לאימוץ, יבדקו הורים ספרדים או שחוסר ההתאמה התרבותית שם גם תשחק מקום?
מיקי לוי:
סליחה, בבקשה, אדוני, זה לא נהוג אצלי בוועדה, עם כל הכבוד לך
מיקי לוי:
 אנחנו לא יודעים מי מדבר, אני מתחיל לחפש אותך בין הקהל, אצלי זה לא עובד
יעל נמרוד:
כל מלאכת ההתאמה היא מאוד מאוד מורכבת ולוקחת בחשבון מה הצרכים של הילד וגם מה הרקע שלו וגם מה הדת שלו וגם המוצא
יעל נמרוד:
 אנחנו מנסים לעשות ככל הניתן גם כדי שהזהות שלו תהיה זהות כמה שיותר אינטגרטיבית בתוך מצב שהוא עובר מעברים בחייו, ולכן יש הרבה מאוד שיקולים
יעל נמרוד:
 אנחנו בוחנים למה הילד הזה זקוק
יעל נמרוד:
 בסופו של דבר הילד במרכז עם איזושהי הסתכלות על כל מה שנכון לו
מיקי לוי:
 נכון שהדוח הזה טומן בחובו גם פרק לנושא הקהילה הלהט"בית – אימוץ, אבל יש כאן כשלים מהותיים לאורך כל הדרך באימוץ ילדים
מיקי לוי:
 זה שלא מתייחסים לאותו ילד אלא רק אם הוא עולה מעל הרדאר, האם קורה איתו משהו? מי מלווה את כל התהליך? בסוף אנחנו נסכם, אבל שתדעו שיש בעיה כזאת
מיקי לוי:
 משרד המשפטים תכף ואחר כך אני אשתדל לתת לאחרים
מיקי לוי:
 אני מבין שהגיעו לכאן הרבה, אני כנראה לא אוכל לתת לכולם
מיקי לוי:
 בבקשה, חבר הכנסת להב
יוראי להב-הרצנו:
תודה רבה
יוראי להב-הרצנו:
 הקשבתי לדברים של נציגות משרד הרווחה ואני מוחה בתוקף על הדברים
יוראי להב-הרצנו:
 בעיניי זה לא פחות מעלבון
יוראי להב-הרצנו:
 או שהמצב החוקי לא מאפשר – ואת זה אני יכול להבין, הגשתי הצעת חוק שמתקנת את חוק האימוץ וקובעת שכל אדם או זוג יכול לאמץ בהתאם לטובת הילד – או שהשיקולים המקצועיים, שזה מה שנאמר כאן, ומידת ההתאמה מחייבים לא לתת ילדים לזוגות להט"בים
יוראי להב-הרצנו:
 אם עשיתם את ההתאמה ובחנתם את כל השיקולים ובחרתם בסופו של תהליך לתת פחות מאחוז מהילדים לאימוץ זוגות להט"בים, המדיניות שלכם אומרת שזוגות להט"בים, משפחות להט"ביות לא מתאימות לגידול ילדים מכל הסיבות שבעולם, ועל כך אני מוחה בתוקף
יוראי להב-הרצנו:
      אתה יודע, אדוני היושב-ראש, אני כבן נוער לא חשבתי על משפחה
יוראי להב-הרצנו:
 הדחקתי את הנושא הזה כי הנחתי שהוא לא יהיה רלוונטי
יוראי להב-הרצנו:
 היום אני יודע להסתכל אחורה ולהגיד שעשיתי את זה בכאב גדול, כי המשפחה שלי היא הכול מבחינתי בחיים, היא המבצר שלי
יוראי להב-הרצנו:
 אני מקווה שבעתיד אני אוכל לאפשר לילדים שלי את מה שההורים שלי אפשרו לי, את החום ואת האהבה
יוראי להב-הרצנו:
 זה המקום שממנו אנחנו מגיעים ומשם אנחנו יוצאים
יוראי להב-הרצנו:
 בזכות פסיקת בג"ץ עכשיו אני מתחיל בהקמת המשפחה האישית שלי בישראל
יוראי להב-הרצנו:
 אני חושב שהאמירה של המדינה לאנשים להט"בים: אתם לא ראויים להיות הורים, ושמענו חלק מהמדיניות פה, ואנחנו נעשה כל מה שאנחנו יכולים כדי שאתם לא תהפכו להיות הורים כאן – היא אמירה שפוגעת בגרעין הכי בסיסי של כבוד האדם
מיקי לוי:
זה מתחיל מהיועץ המשפטי לממשלה, ותכף חברת הכנסת אלהרר שיש לה ניסיון רב ממני תגיד כמה מילים על זה
יוראי להב-הרצנו:
אני מדבר על האמירה של המדינה שמתחילה מהחוק ומהיישום של החוק על ידי הממשלה, אמירה של המדינה שלנו שאומרת להורים גם בחוק הפונדקאות שבג"ץ תיקן וגם בחוק האימוץ שעדיין לא תוקן: אתם לא רואים להיות הורים רק בגלל נטיית הלב שלכם; היא בלתי מתקבלת על הדעת, היא מעליבה
יוראי להב-הרצנו:
 מיקי, זה בעיטה בבטן, זה להגיד לך: אתה לא ראוי להיות אבא רק בגלל מי שאתה
יוראי להב-הרצנו:
 אפשר לנמק את זה ולתרץ את זה בכל כך הרבה היגדים, אבל בשורה התחתונה אומרים ללהט"בים: אתם לא תהיו הורים
מיקי לוי:
אני רוצה לתת למשרד המשפטים להגיב על מה שאמרת
יוראי להב-הרצנו:
מה שתרצה
יוראי להב-הרצנו:
 אבל אני אומר שוב, לא יכול להיות שזה יהיה המצב
מיקי לוי:
אני מבין מה אתה אומר
מיקי לוי:
 אני תכף שואל את משרד המשפטים
מיקי לוי:
 אני מבקש ממשרד המשפטים להתייחס גם להוראה או להנחיה של היועץ המשפטי לממשלה – אני מקריא: מדיניות משרד הרווחה היא לתת קדימות לזוגות הטרוסקסואליים באימוץ ילד או למסור ילד לאימוץ על ידי זוגות חד-מיניים במצבים מיוחדים
קארין אלהרר:
וגם אם אפשר לבאר מהם המצבים המיוחדים
מיקי לוי:
כן, מהם המצבים המיוחדים? כי זה נתון לפרשנות
מיקי לוי:
 תתייחסי גם להליך האימוץ, כי מעבר לנישה הזאת שהיא מאוד מאוד חשובה אנחנו רוצים לטפל בכל הנושא של האימוץ ובכל הנושא של משפחות אומנות
מיקי לוי:
 יש כאן דוח מאוד מאוד קשה, אין פה ויכוח
מצדה מצלאוי:
אני ממשרד המשפטים
מצדה מצלאוי:
 קודם כול, אנחנו מברכים על הדיון הזה
מצדה מצלאוי:
 להיפך, לא רוצים לברוח ממנו
מצדה מצלאוי:
 זה דיון שמבחינתנו הסוגיה של האימוץ היא בלב-ליבה של העשייה, שלי לפחות, במשרד המשפטים בכל השנים האחרונות
מצדה מצלאוי:
 לפחות בשבע השנים האחרונות אני נמצאת במשרד המשפטים
מצדה מצלאוי:
 בכלל כל הנושא של אימוץ דורש רפורמה משמעותית
מצדה מצלאוי:
 חוק האימוץ הוא חוק ישן מאוד, חוק משנת 1981
מצדה מצלאוי:
 אני לא צריכה להסביר מה עבר פה ב-40 השנים האחרונות מבחינת השינוי בחברה הישראלית בכל התפיסות החברתיות וביחס להכרה בתאים משפחתיים אחרים וחדשים שבעבר לא היו – לפחות לא היו מוכרים
מצדה מצלאוי:
      אני חושבת שהחוק היום, הקיים, שקובע הכלל הקשיח של אימוץ על ידי איש ואשתו, מבטא את התפיסה שהייתה בעבר בשנת 1980 לגבי הכרה בקהילת הלהט"ב, ובנושא רגיש כמו אימוץ והורות של קהילת להט"ב
מצדה מצלאוי:
 אני חושבת שזה בדיוק הפער
מצדה מצלאוי:
 האחריות שלנו נדרשת באופן הכרחי מבחינתנו, גם כמשרד המשפטים ובכלל – ואגב לא רק בסוגיה של אימוץ על ידי זוגות מאותו המין, אלא בכלל ברפורמה כללית שנדרשת בחוק האימוץ, עם הרבה מאוד כשלים שיש גם בדוח כמו שאמרת
מצדה מצלאוי:
 האתגר שלנו זה לנסות להתאים את החוק למציאות החיים שהשתנתה, לתפיסה שהשתנתה ולתפיסה החברתית שהשתנתה
מצדה מצלאוי:
      בשנת 2008 הייתה ההנחיה של היועץ המשפטי לממשלה שעליה אתה מדבר – וזה 2008, זה גם לא המקום שבו אנחנו נמצאים היום מבחינת ההכרה בתאים משפחתיים אחרים
מצדה מצלאוי:
 היועץ המשפטי לממשלה דאז חשב שהכלל הקשיח הזה של אימוץ על ידי איש ואשתו, שאין לו חריגים היום בחוק, מחייב את משרד הרווחה לפעול לפי החוק
מצדה מצלאוי:
 זאת אומרת, משרד הרווחה לא יכול לעשות משהו שהחוק לא מתיר לו
מצדה מצלאוי:
 הפרשנות הזאת שנעשתה דאז היא באמת הייתה פרשנות שמנסה לפתוח ולייצר את החריג על הכלל של אימוץ על ידי איש ואשתו על ידי החריג הקיים בחוק היום, שקובע שבנסיבות מסוימות אפשר למסור ילד למאמץ יחיד
מצדה מצלאוי:
      לאור הפרשנות המאוד-יצירתית הזאת שהייתה בזמנו, היום מוסרים לזוגות להט"ב ילדים לאימוץ כדרך החריג הזה שמתבצע על ידי שני אימוצי יחיד
מצדה מצלאוי:
 זאת אומרת, עושים איזשהו תעלול כזה בחוק, וכדי למסור ילד לזוג להט"ב לאימוץ צריך לבצע למעשה אימוץ כפול, שני אימוצי יחיד
מצדה מצלאוי:
 זה מה שהחוק מחייב אותנו
מצדה מצלאוי:
 זאת אומרת, היועץ המשפטי לממשלה ניסה דווקא לנסות למצוא איזשהו פתח בחוק הקיים היום שקובע כלל קשיח לחלוטין
מצדה מצלאוי:
       עכשיו השאלה האם צריך לעשות מעבר למה שנעשה ב-2008
מצדה מצלאוי:
 גם עם זה הייתה התפתחות משמעותית
מצדה מצלאוי:
 לאורך השנים האחרונות הונח ב-2016 לשר הרווחה ולשרת המשפטים דוח ועדת גרוס
מצדה מצלאוי:
 דוח ועדת גרוס דן בכל רפורמה שנדרשת בחוק האימוץ, לא רק בנושא הזה של למי מוסרים ילדים לאימוץ, אלא בכלל ברצף שצריך להיות בחייו של ילד מרגע שהוא מוצא מהבית שלו עד הרגע שהוא נמסר לאימוץ
מצדה מצלאוי:
      לא בכדי אפשר גם לראות שחוק האומנה, שהוא חוק יחסית חדש מ-2016 שבו יש תפיסה יותר עדכנית של נושא ההורות, לא קבע תנאי קשיח למסירת ילדים לאומנה על ידי איש ואשתו או על ידי זוג שהוא זוג הטרוסקסואלי, כי החוק החדש של חוק האומנה מבטא את התפיסה היום שהיא תפיסה שאומרת: אנחנו לא קובעים כללים קשיחים למסירת ילדים
מצדה מצלאוי:
 גם דוח ועדת גרוס שהוגש לשרים הולך בקו הזה שאומר: אנחנו בנושא כל כך רגיש, נושא של אימוץ, שככלל הכלל שמתווה אותנו זה כלל של טובת ילד
מצדה מצלאוי:
 אנחנו לא קובעים כללים קשיחים, לא נכון לקבוע כללים קשיחים
מצדה מצלאוי:
 אנחנו צריכים לעבור כללים קשיחים לכללים גמישים שמאפשרים שיקול דעת, שמאפשרים לתת משקל לכל מיני פרמטרים
מצדה מצלאוי:
 הדוח הזה הונח לשרים
מצדה מצלאוי:
     בשנת 2017, אגב עתירה שהתנהלה, המדינה הסכימה והגישה עמדה לבג"ץ שאומרת: אנחנו נתקן את החוק
מצדה מצלאוי:
 מ-2017 נעשתה עבודה מאוד משמעותית
מצדה מצלאוי:
 היא נעשתה בהמשך לדוח ועדת גרוס ומבקשת לתקן את החוק
מצדה מצלאוי:
 זאת הייתה עבודה גם מקצועית וגם משפטית מאוד משמעותית של משרד הרווחה ומשרד המשפטים
מצדה מצלאוי:
 נכתב תזכיר חוק
מצדה מצלאוי:
 תזכיר החוק הזה הופץ להערות הציבור, ואחרי הערות הציבור היה הליך של הטמעה, וגובשה טיוטת חוק סופית
מצדה מצלאוי:
 טיוטת החוק הזאת היא קריטית מבחינתנו, היא גם מבקשת לבטל את התנאי של איש ואשתו, ולצד ביטול התנאי הזה פעם ראשונה נקבע שם מנגנון שמבקש לייצר התאמה ספציפית פרטנית בין ילד לבין הורים, התאמה שלוקחת בחשבון מכלול של שיקולים – מספר האחים, האם היו בעבר אחים שנמסרו לאימוץ, יציבות כלכלית – הרבה מאוד פרמטרים שאני יודעת שכבר היום משרד הרווחה לוקח בחשבון, אבל היום הם גם לא מופיעים בחקיקה
מצדה מצלאוי:
 זאת אומרת, היום רוב הפרמטרים האלה בנהלים של משרד הרווחה ואחת ההמלצות בדוח היו לייצר שקיפות
מצדה מצלאוי:
      לכן לצד העובדה שהתזכיר הזה וטיוטת החוק הזאת מבקשים לייצר חריגים ובכלל מבטלים תנאים קשיחים, הם גם קובעים לראשונה בחקיקה מנגנון שמייצר ומתווה את שיקול הדעת של משרד הרווחה בכל מה שקשור להתאמה של הורים מאמצים לילד, וגם הופך אותם שקופים לציבור
מצדה מצלאוי:
 טיוטת החוק הזאת הונחה בשנים האחרונות כמעט לכל שר רווחה שנכנס לתפקיד ולכל שר משפטים שנכנס לתפקיד
מצדה מצלאוי:
 לצערנו – ואני אומרת שוב לצערנו הרב, כי כמי שאחראית על הטיפול בתחום הזה במשרד המשפטים, כל שר שנכנס לתפקיד מייד הנחתי על שולחנו טיוטת החוק הזאת – בכל הקואליציות הקודמות שהיו זה לא קודם, כי לא הייתה היתכנות פוליטית לקדם את זה, וגם במסגרת עתירה שתלויה ועומדת עכשיו התגובה של השרים הקודמים הייתה שאין היתכנות פוליטית לקדם
מצדה מצלאוי:
      עם כניסתם של השרים הנוכחיים לתפקיד, כמו שאמרה חברתי ממשרד הרווחה, אנחנו הבאנו את טיוטת החוק הזאת לפניהם, היא מונחת על שולחנם
מצדה מצלאוי:
 אני יודעת שהם בוחנים את זה, אני בקשר עם לשכת השר שלנו, ואני יודעת שיש גם קשר עם לשכת שר הרווחה
מצדה מצלאוי:
 אנחנו מאוד מקווים לקדם את החקיקה הזאת, זאת המלצתנו
מצדה מצלאוי:
 מבחינתנו דרך המלך היא לקדם את החקיקה הזאת שתביא לתיקון הדבר הזה
מצדה מצלאוי:
 מבחינתי הדיון הזה הוא דיון חשוב, אנחנו כמובן נביא את הדברים ללשכת השר
מצדה מצלאוי:
 אני יכולה להגיד לפחות שברמה המקצועית והמשפטית אנחנו עשינו כל שביכולתנו לנסות להביא את החקיקה הזאת לבשלות
קארין אלהרר:
עורכת דין מצלאוי, בעיקרון כל מקרה פרטני שהגיע ערך השוויון שהוכר בפסיקה בוודאי ייתן סעד לכל זוג שירצה לאמץ
קארין אלהרר:
 השאלה אם במסגרת ההנחיות של היועצת המשפטית לממשלה אפשר להתאים אותם לרוח התקופה
קארין אלהרר:
 הרי ההנחיה ניתנה ב-2008
קארין אלהרר:
 כפי שאת היטבת לומר, יש פער מאוד גדול בחברה הישראלית בין מה שהתרחש ב-2008 לבין החיים היום
קארין אלהרר:
 לכן נשאלת השאלה, האם מגיעים אליכם מקרים פרטניים של זוגות שרוצים להתחיל בתהליך ונחסמים בגלל שאין את הנסיבות החריגות?
מצדה מצלאוי:
אני לא יודעת, כי המקרים האלה לא מגיעים אליי כמשרד משפטים, המקרים האלה מגיעים למשרד הרווחה
מצדה מצלאוי:
 אני מניחה שזה בהחלט מגביל את האפשרות למסור
מצדה מצלאוי:
 זאת אומרת, החוק הקיים בהחלט מגביל
מצדה מצלאוי:
 זאת המציאות
קארין אלהרר:
לא, אין שאלה
מצדה מצלאוי:
אני לא נותנת הנחיות למשרד הרווחה, אבל השאלה האם אני יכולה לפרש היום את החקיקה ברוח השוויון, האם אני יכולה לפרש את איש ואשתו ברוח השוויון, זאת שאלה שאגב היא כרגע תלויה ועומדת במסגרת עתירה
מצדה מצלאוי:
 מבחינתי כיועצת משפטית לממשלה העמדה שלנו תמיד הייתה שדרך המלך לתקן את הדברים האלה היא קודם כול בחקיקה לפני שאני נדרשת לפרשנות
מצדה מצלאוי:
 ככל שלא תהיה היתכנות פוליטית ועמדת השרים תהיה שלא תהיה היתכנות פוליטית לקדם את זה כמו שראינו עד עכשיו, אנחנו נידרש לשאלה הפרשנית הזאת ונביא אותה במסודר
מצדה מצלאוי:
 אנחנו ניסינו לא להגיע אליה, כי בעינינו להגיע לזה זה מבחינתנו הדבר האחרון שרצינו להגיע אליו – לעשות את זה באופן עקום, אבל יכול להיות שלא תהיה ברירה ונצטרך להידרש לשאלה הזאת
קארין אלהרר:
את צודקת לגמרי
קארין אלהרר:
 כל מי שיושב כאן מסביב לשולחן בוודאי מסכים שדרך המלך היא שיהיה חוק ברור
קארין אלהרר:
 יחד עם זאת, צריך להבין את הסיטואציה שבינתיים יש ילדים שיכול להיות שהסידור המשפחתי המתאים ביותר נגזר מהם, ויש זוגות שממתינים כדי להגשים את זכותם להורות
קריאה:
יושבים כאן גם זוגות כאלה
קארין אלהרר:
יושבים כאן זוגות כאלה, בוודאי
קארין אלהרר:
 אני פשוט תוהה, גם במשרד הרווחה, האם יש מקרים שנעצרו אצלכם בדיוק בגלל הפער בין המצב החוקי לבין הזוגות שהגיעו?
יעל נמרוד:
שוב, אני חוזרת על זה שכל מקרה לגופו
יעל נמרוד:
 כשישנו ילד שפנוי לאימוץ, אנחנו בוחנים את המשפחה שהכי מתאימה לו
יעל נמרוד:
 וכן, היו  משפחות שכן - - -
קארין אלהרר:
אמרתם לי שתיים, לדעתי
יעל נמרוד:
אין לי את הנתון המלא, אבל עובדתית אנחנו מאבחנים משפחות
יעל נמרוד:
 משפחות שפונות אלינו מאובחנות, כולל גם משפחות חד-מיניות וגם משפחות וגם יחידנים
יעל נמרוד:
 אנחנו מאבחנים את כל מי שמעוניין, ומי שמתאים לאמץ נמצא מבחינתנו באותה מסגרת
יעל נמרוד:
 אני יודעת על מקרים שבהם היו ילדים מעוכבים כשפנינו גם למשפחות חד-מיניות, וזה לא התאים
קארין אלהרר:
מתשובתך אני מבינה - - -
יעל נמרוד:
אני רק אשלים את זה רגע
מיקי לוי:
אבל מה אנחנו באים בטענות אליה?
קארין אלהרר:
לא, אני לא באה בטענות, אני רק רוצה לדעת עובדות
מירב בן ארי:
מה קורה, את יו"ר הוועדה? אני פשוט רוצה להפריע לך
מיקי לוי:
לא, היא מתמצאת
מיקי לוי:
 אני תוהה ומכה על חטא, איך אנחנו לא עשינו? אתה רוצה להעביר את זה בקואליציה הזאת?
יוראי להב-הרצנו:
מיקי, זה היה בתהליך עבודה גם של מאיר כהן וגם של גדעון סער
יוראי להב-הרצנו:
 שנייה לפני שהממשלה נפלה זה היה אמור לעלות
נעמה לזימי:
בסוף זאת ממשלה של שנה, מיקי
נעמה לזימי:
 לא היינו ארבע שנים, לא 12 שנה כמו שהיו להם
יוראי להב-הרצנו:
אני מוטרד מהתשובה של משרד הרווחה לחברת הכנסת אלהרר
יוראי להב-הרצנו:
 מה שאני מבין מנציגת משרד המשפטים זה שהפתח, החרך שפתח היועץ המשפטי לממשלה מאפשר אימוץ של להט"בים, ומה שאני שומע ממשרד הרווחה זה שהם אכן בוחנים משפחות להט"ביות, אבל משום מה הם מוצאים שהן לא מתאימות לאמץ ילדים
מיקי לוי:
אבל זה לא מה שהיא אמרה
מיקי לוי:
 אני חייב להגיד לך שזה לא מה שהיא אמרה
יוראי להב-הרצנו:
אז אני לא מצליח להבין מה נאמר כאן
קשת יונה פיינברג:
אולי אני אסביר
קשת יונה פיינברג:
 צריך לקרוא את החוק
קשת יונה פיינברג:
 חוק האימוץ נותן הוראות מאוד מאוד ברורות לגבי המדרגים
קשת יונה פיינברג:
 נציגת משרד המשפטים הסבירה שנעשה כל מה שאפשר כדי לפרש את החוק כמאפשר אימוץ על ידי זוגות שהם חד-מיניים
קשת יונה פיינברג:
 אבל אם אתה תראה את המילים ואת הצורה שהחוק הבנוי, החוק עצמו יוצר מדרג
קשת יונה פיינברג:
 אנחנו כפופים למדרג שבחוק
לירון נתן:
צריך לקרות הרבה דברים כדי שהנסיבות המיוחדות האלה יתממשו
לירון נתן:
 אם הולכים לפי נוסח החוק, הסיכוי שזוג חד-מיני יוכל לאמץ - - -
נעמה קצין מוסקוביץ:
החוק מייצר תיעדוף
יוראי להב-הרצנו:
זה ברור
מיקי לוי:
נראה שתצטרך להמתין בין שנה לשנתיים
מיקי לוי:
 עם השלטון הזה? לא רוצה לדבר פוליטיקה
נעמה לזימי:
אני רוצה להגיד שני משפטים וללכת, יש לי עוד ועדות
מיקי לוי:
כן, בבקשה, שני משפטים וללכת כי יש לי כאן הרבה נציגים
נעמה לזימי:
לצערי, אנחנו ביום שלם של דיונים פה
נעמה לזימי:
 אני רוצה להגיד כי זה צריך להיאמר
נעמה לזימי:
 צדקת, יו"ר הוועדה, במה שאמרת שבסוף צריך לתקן כאן את החוק, כי זה יושב פה כמו הדבר המרכזי – בסוף החוק מייצר פה אזרחים סוג ב'
נעמה לזימי:
 אני לא רוצה להגיד אזרחים והורים סוג ב', אני בסוף אגיד שהחוק מייצר מצב שבו לא באמת בוחנים את טובת הילד, כי טובת הילד אמורה להיבחן דרך ההורים
נעמה לזימי:
 אם אנחנו מייצרים פה הורים סוג ב' רק בשל נטייתם המינית, אנחנו לא בטוח נותנים או מיישמים לילד את ההורים הטובים ביותר
נעמה לזימי:
 לכן אני רוצה להגיד שהחוק הזה בעצם עומד בסתירה לטובת הילד
נעמה לזימי:
 זאת האמת, חד-משמעית
מיקי לוי:
אבל החוק הוא חוק, מה נעשה? צריך לשנות את החוק
מיקי לוי:
 זה נראה לך בקואליציה הנוכחית?
נעמה לזימי:
אתה יודע מה הבעיה הגדולה ביותר? שמאז ביטול איסור משכב זכר לא נחקק פה חוק בכנסת
נעמה לזימי:
 האמת היא שבג"ץ זה המקום היחידי שמגן על הקהילה הגאה ומאפשר משהו
נעמה לזימי:
 אנחנו רואים את זה פעם אחר פעם
קארין אלהרר:
אל תגידי את זה, יסגרו אותו
נעמה לזימי:
נראה לי שהרכבת הזאת של הניסיון לזה כבר יצאה
נעמה לזימי:
 אנחנו לא ניתן להם לסגור, כי אנחנו מבינים שיש פה עניין של זכויות והגנות, אבל דה פקטו אילולא בג"ץ שום דבר לא היה קורה בחקיקה אל מול הקהילה הגאה
נעמה לזימי:
 אבל אני רוצה להגיד שיש פה כמה לקונות שצריך לעמוד עליהן
נעמה לזימי:
 אנחנו כל הזמן מדברים על האפליה של ההורים, אנחנו לא מדברים על האפליה – או הפגיעה יותר נכון – הפגיעה המכוונת בילדים
נעמה לזימי:
 כשאנחנו עושים סלקציה בהורים טובים רק בשל נטייתם המינית, אנחנו עושים פה אקט נגד טובת הילד,   ולדעתי זאת גם נקודה שצריך לתקוף
נעמה לזימי:
 בסופו של דבר, אני נוטה להאמין שמי שפונה לאימוץ רוצה בלב שלם להקים משפחה ולקחת אחריות, בעיניי בשליחות שהיא גדולה יותר אפילו מהורות ביולוגית – לתת בית אמיתי וחם לילד
נעמה לזימי:
 למנוע את זה ככה זה פשע בעיניי, ואני איתך ועם הוועדה ועם מה שצריך וכל מה שיהיה
נעמה לזימי:
 אני מצטערת שאני רצה לוועדות אחרות של היום החשוב הזה, תודה
נעמה לזימי:
 זה חלילה לא אישי
מיקי לוי:
 אני מבקש מהארגונים השונים בין שתיים לשלוש דקות, בבקשה, כי אנחנו צפופים בזמן
מיקי לוי:
 משרד המשפטים, עורך הדין אשכר אלפרין
אשכר אלפרין:
אני מייצגת את הסיוע המשפטי במשרד המשפטים
אשכר אלפרין:
 אנחנו מייצגים את ההורים המולידים
אשכר אלפרין:
 אני  מטעם מערך ייצוג הורים בהליכי נוער ואימוץ, ואנחנו מייצגים את ההורים המולידים בהליכים האלה
אשכר אלפרין:
 כשמדברים על מדיניות הבית הקבוע חשוב להדגיש את הצורך במיצוי הפוטנציאל של ההורים המולידים
אשכר אלפרין:
 דוח מבקר המדינה מדבר על זה שמענים טיפוליים להורים המולידים כמעט ולא קיימים – 91% לא מקבלים את המענים הטיפוליים
אשכר אלפרין:
 אנחנו רואים את זה בבתי המשפט
אשכר אלפרין:
 אנחנו מייצגים כ-8,000 משפחות בכל זמן נתון בהליכי נוער, וכ-100 הליכים נפתחים בשנה בהליכים של הכרזת הילד כבר אימוץ
אשכר אלפרין:
 כשאנחנו מדברים על אימוץ, לא פעם רואים שאין מיצוי של ההליך הטיפולי וההליך של בדיקת המשפחה אם אין כשירות, אם אין מסוגלות הורית; וגם הטיפול בקהילה צריך למנוע בעצם את ההוצאה החוץ-ביתית
אשכר אלפרין:
     בנוסף לזה, לגבי הליכי חוק הנוער, אחרי שהילד מוצא בין לפנימייה ובין לאומנה, ברגע שלא נעשה הליך טיפול אנחנו מחלישים את הפוטנציאל של חזרה הביתה, וזה מה שמסביר את ה-10% בלבד שחוזרים הביתה
אשכר אלפרין:
 אבל צריך להדגיש שכשמדברים על אימוץ גם שירותי פוסט-אימוץ לא קיימים למשפחות הביולוגיות
אשכר אלפרין:
 זאת אומרת, שירותי פוסט-אימוץ קיימים למשפחות המאמצות ולילדים, אבל למשפחות הביולוגיות הם לא קיימים
אשכר אלפרין:
 זה דבר שיכול לגרור חזרה למעגל האימוץ, כיוון שמדובר בשבר מאוד מאוד גדול
אשכר אלפרין:
 לא פעם המשפחה מביאה עוד ילד לעולם ואחר כך חוזרים – הילד שוב יוצא מהבית
מיקי לוי:
הדוח עמד על זה
מיקי לוי:
 משפט לסיכום בבקשה, צר לי
אשכר אלפרין:
אנחנו רוצים להדגיש את הצורך בקביעה מוסדרת של תוכניות טיפול בהנגשת תקציב הרבה יותר גדול, כי ראינו שרק שני אחוזים מהתקציב הולך לתוכניות טיפול
מיקי לוי:
לצערי זה לא על שולחני
מיקי לוי:
 הייתי מכפיל את זה, אבל זה לצערי לא על שולחני כרגע
אשכר אלפרין:
לדעתנו, מדיניות הבית קבוע צריכה לשים בראש סדר העדיפויות את המשפחה המולידה, ורק כשאין ברירה וכלו כל הקיצין – לפנות להליך של אימוץ
מיקי לוי:
משרד הרווחה שמעו אותך
מיקי לוי:
 המשרד לשוויון חברתי, דילגתי עליכם
מיקי לוי:
 יש לכם משהו חשוב להגיד?
שחר ריכטר:
אין לנו משהו להוסיף, במיוחד לאור הנתונים שמוצגים בדוח
מיקי לוי:
 האגודה למען הלהט"ב, יש שניים – אחד מכם, או דידי או טל, בבקשה
טל פרייברג רחמים:
שלום לכולם, אני בן 25, בן למשפחה של שתי אימהות, אימא דקלה ואימא ליאורה
טל פרייברג רחמים:
 היום אני סטודנט לרפואה באוניברסיטת בן-גוריון
טל פרייברג רחמים:
 הגעתי לכאן היום במיוחד מבאר שבע, והאמת שיצא לי בדרך לחשוב על איך או האם במשפחה שלי הייתה איזושהי פגיעה בטובתי האישית או בטובת הילד כשהמדינה הסכימה לאימהות שלי לקבל תרומת זרע ולהביא אותי ואת אח שלי לעולם
טל פרייברג רחמים:
 האמת שזה העלה בי הרבה שאלות, כי הסתכלתי על החיים שלי ולא הצלחתי למצוא מקום אחד שבו היה משהו לא בסדר עם המשפחה שלי
טל פרייברג רחמים:
 הייתי עטוף ואהוב, וקיבלתי כל מה שהייתי צריך
טל פרייברג רחמים:
 המשפחה שלנו הייתה מלאה, והזוגיות של האימהות היא מלאה, היא מלאה באהבה ובחברות עמוקה